Kør forsigtigt og husk det varme tøj og kaffe, hvis uheldet skulle være ude, lyder opfordringen fra Nordjyllands Politi mandag morgen.

Frosten har bidt sig fast i Nordjylland. Det gælder også vejene, hvor der kan være glat flere steder. Nordjyllands Politi opfordrer derfor til, at man kører forsigtigt. - På grund af det kolde vejr er der større risiko for glatte veje her til morgen. Det gælder i hele Nordjylland. Så kør forsigtig og kør hjemmefra i god tid. Og husk det varme tøj og kaffen, hvis det skulle gå galt og du må vente på hjælpen når frem, siger vagtchef Per Jørgensen fra Nordjyllands Politi. DMI er også ude med en advarsel om mulige glatte veje.